钦定古今图书集成/理学汇编/学行典/第253卷 > 程邦贤〈子相〉
## 钦定古今图书集成/理学汇编/学行典/第253卷 > 程邦贤〈子相〉

按《幼幼全书》：“程邦贤，字君敬，幼有至性，晨昏不离亲
侧。长遭父丧，日夜哭泣不绝声，勺饮不入口者七日，
项下顿发大瘿，乡人因呼为程大瘿。居恒言笑不苟，
虽遇妻子若严君焉。与人言必举忠孝，慷慨敷陈。值
时事多艰，躬耕自适，无仕进心，惟课诸子，业医济人。
次子相，字子位，天性孝友，事父母每先意承志，友昆”
弟则推产让财。为人倜傥好义，稍有赢馀，即储仓榖
以备族里缓急。他如修桥路，施棺笠，放生埋死，一切
济人利物事，每倾囊不惜。有族仆及胡姓仆，前后粪
金跳梁，相力陈于郡守朱两奴，卒伏其辜。慨乡俗不
古，设立条教，勤勤恳恳，一时乡子弟咸知礼义。